હવે આ અર્થઘટન કે આંતરિક લડાઈનું વિવરણ એક નવો જ અને સુંદર વળાંક લે છે. સંજય આ સાધુને સાહજિક રીતે પૂછે છે, જો કૌરવરૂપી દૂષણો અનિષ્ટ તત્ત્વ હોય તો તેને દ્રોણાચાર્ય અને ભીષ્મ જેવા જ્ઞાની અને ગુરુઓ શા માટે સાથ આપે છે? અને તેનો જવાબ જુઓ - બાળ અને યુવાવસ્થામાં તમે જેમને આદરભાવે જોયા હતા તેવા વડીલો અને ગુરુઓમાં પણ ઘણી બધી ખામીઓ છે. તમે નાના હતા ત્યારે આ ખામીઓ તમને નજરે ચઢતી ન હતી. પરંતુ સમય જતાં તમારે નક્કી કરવું પડે છે કે તમારે માટે એ સારા છે કે ખરાબ. પરંતુ તમારી દૃષ્ટિએ જે યોગ્ય હોય તેનો સાથ નિભાવવા, અન્યોની સામે આ લડાઈ લડવી જરૂરી છે.